Update: 10:22AM VAKASAMATAKA mada mo gole tiko yani ena vakanuinui mo laki marautaka na Siga ni Sucu kei na Vakatawase ki nomu koro, mo qai yaco yani sa tu ga na valenilotu kei na vale nei Vakatawa.
Ena vanua ka tu kina na veivalevale sa nuku walega.Sa yali na koro. Ia oqori sara ga na veika e yaco ena bula nei Apenisa Nawaikui, mai na nona koro e Nabukelevu-i-ra, Nabukulevu, Kadavu. Esa yabaki 84 ko Nawaikui ena i ka 20 ni Me, 2014.
Ena yabaki 1963 e a gole tiko yani ena vakacagicagi mai na cakacaka ena vale ni bulumakau na Wailekutu Meats e Suva ka vodo ena waqa naTovolea donumaka nisa torovi Viti tiko mai e dua na cagilaba kaukauwa.
Ia, era kalougata na vodo tiko ni kila vinaka e dua na vanua me vakaruru kina na waqa ko Apenisa ni a vuli yabaki ono tu mai Rijimodi.
Keimami sa sotava na draki voravora sa via laki vakaruru ki Kavala ko Ono (kavetani), ia, au qai tukuna vua ni tiko ga e Korovou e Yawe e dua na vanua era dau mai vakaruru kina na waqa ena draki ca, e tukuna ko Nawaikui.
Na kaukauwa ni ua e mani vakadabera sara ki vanua mamaca na Tovolea na ua loka.
E sega ni caka rawa na ika era kasa yani ka bau dua kequ donu levu au raica ni sa ladelade tu au qai roqota ka kauta yani.
Era tomi kedra ika ga e vanua mamaca ko ira na lewe ni koro mai Korovou ka keimami tabalaka e dua na kana ika levu.
Ia sega ni kila tiko ko Nawaikui, ena bogi talega koya ea cabeta kina na ua loka na nona koro mai Nabukelevu-i-ra ena dua na kuita lekaleka e solia na Kalou.
Ena vula ko Seviteba ni yabaki tikoga oya ea laki vunau ki na koro Nai Talatala ka tiko mai Daviqele, na i Talatala e Turaga ni Koro mai Lomaiviti.
Ia, era qai sogota na valenilotu na lewe ni koro me kakua ni vunau baleta ni a vakasivoi ira na Siga Dina ka ra kune nira a taralala ena dua na soqo ni marau.
E a Vakatawa tiko kina mai na koro na i tubutubu turaga nei Apenisa ko Inoke Nawaikui.
Ni sa rogoca sa lesu tale ko Nai Ttalatala sa qai muri koya ki Daviqele ko na i Vakatawa ka kerea me lesu tale yani, e kaya ko Apenisa.
Ia, me vak aoqo na ka e kaya ko Talatala me vaka e tukuna o Apenisa: Au sa na sega ni lesu yani me sa na qai vakatau ga vua na Kalou.
E a kauta ga na kena tale vunau ki Daviqele ko na i Vakatawa. Oti vinaka e vula tolu sa tau mai na kuita ni Kalou. Ena maliwa ni Siga ni Sucu kei na Tawase ni Yabaki koya e a qai cabe mai kina e tolu na ua lelevu ka kauta kece na veivalevale, ka vakavo ga na valenilotu kei na vale nei Vakatawa.
Na loma ni koro sa nuku wale tu ga, e kaya ko Apenisa.
Ko ira na lewe ni koro era a qai dro ki delana ka sa tiko tale sara ga mai delana na koro ko Nabukelevu-i-ra e na siga edaidai.
Sa vuqa sara na veika lelevu e sotava ko Apenisa ena nona bula ka bau vuli Vola Tabu talega mai Davuilevu.
Ia, e kilai na turaga oqo ena lagasere ka matasere tu ni Centenary e Suva, ka lako vakavica ki valagi ena lagalaga sere kei na vakatasuasua e dau sureti mai kina na matasere. Esa vuqa tale na valenilotu e vuli sere kina ko Apenisa ka vakaitikotiko tudei mai Kinoya, ni ratou a dau veitokani vata voli kei rau na veiwaiini dauvuli sere ko Ro Moli Veidovi kei Rosilo.
Sa qai mai vakacegu ena lagasere ena yabaki oqo ena matasere ni valenilotu e Kinoya ko koya, ia, ese qarava tikoga na nona cakacaka vaka dau caka lotu masumasu.
E kilai levu talega ko Apenisa ena lave ka bi se `Bodybuilding` ka taura kina nai cocovi ni Mister South Seas ena yabaki 1958.
Na kaukauwa ni yago talega oqo ea vakabulai Apenisa talega ena nona sogo vakacalaka ena dua na bogi ena kato ni waililiwa levu ni vale ni bulumakau.
Kalougata ni sinai tu e kea na saga ni bulumakau lelevu ni Niu Siladi kau colata mai ka mai samulaka ki na na katuba.
Sa raramusumusu oti e vica sa qai tadola na katuba.
E turaga dauteitei ko Apenisa ka se cavuta tikoga na vei dalo lelevu mai na vanua e teitei kina ena vicasagavulu na yabaki sa oti.
Nida yacova mai na yabaki 50 ni noda tu vakataki keda na lotu e Viti e raica ko Apenisa ni sa veisau vakalevu sara na gauna kei nai tovo ni qaravi Kalou.
Ia, e vakavinavinaka tikoga vua na Kalou ena vuku ni muri koya voli ga na ligana dau veimaroroi me yacova mai na yabaki ni Jiupili Koula.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn